О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона о измени и допунама Закона о јавним медијским сервисима садржан је у члану 97. тачка 10. Устава Републике Србије којим је прописано да Република Србија уређује и обезбеђује систем јавног информисања.

II. РАЗЛОЗИ ЗА ДОНОШЕЊЕ ЗАКОНА

Чланом 37. Споразума о унапређењу услова за одржавање избора од 29. октобра 2021. године, који је закључен у Народној скупштини између политичких странака учесница Mеђустраначког дијалога под покровитељством Народне скупштине (Српске напредне странке, Социјалистичке партије Србије, Доста је било, Српског покрета Двери, Демократске странке Србије, Покрета обнове Краљевине Србије, Српске радикалне странке, Здраве Србије, Српске странке Заветници), предвиђена је дужност јавних медијских сервиса да у редовном информативном програму, као и у посебним емисијама које су посвећене изборној кампањи, поступају у складу са принципима непристрасног, правичног и уравнотеженог представљања политичких субјеката, односно изборних листа и кандидата на изборима, а посебно се препоручује да у циљу обавештавања јавности о предизборним радњама кандидата, односно подносилаца изборних листа организују радио и телевизијске дуеле или сучељавања да би се у виду дискусије расправила одређена актуелна политичка питања.

Полазећи од улоге коју јавни медијски сервиси имају у систему јавног информисања Републике Србије, а нарочито њихове улоге у изборној кампањи, и имајући у виду да је дијалог важан део европског пута и перспективе Републике Србије, као и да предложене мере доприносе стварању климе поверења и променама које би биле на корист грађана и у складу са стандардима Европске Уније, Влада је утврдила текст измене и допуна Закона о јавним медијским сервисима.

Законом о јавним медијским сервисима („Службени гласник РС”, бр. 83/14,103/15, 108/16 и 161/20) предвиђено је да Република Србија обезбеђује стабилно и довољно финансирање основне делатности јавних медијских сервиса. Законом је предвиђено да се јавни медијски сервиси могу финансирати из таксе за јавни медијски сервис, из средстава буџета, комерцијалних прихода и осталих прихода.

Разлог за доношење Закона о измени и допунама Закона о јавним медијским сервисима је обезбеђивање довољног извора средстава за рад Јавног медијског сервиса „Радио-телевизија Војводине” до 31. децембра 2022. године, како би они могли несметано да обављају своју основну делатност која је у функцији остваривања јавног интереса у области јавног информисања. Садашња висина таксе од 299 динара на месечном нивоу није довољна да Јавна медијска установа „Радио-телевизија Војводине”, несметано и у континуитету обавља своју основну делатност. Јавна медијска установа „Радио-телевизија Војводине” ће у 2021. години остварити приход од такси за јавни медијски сервис у износу од 2.278.119 хиљада динара. Имајући у виду да се висина таксе за јавни медијски сервис неће мењати за 2022. годину и да је за очекивати да ће приход од таксе остати на истом нивоу потребно је предвидети да се поред таксе, у 2022. години, издвоје средства у складу са Законом о буџету Републике Србије за 2022. годину.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Предложена измена Закона о јавним медијским сервисима извршена је у члану 7. Закона, којим је прописан јавни интерес који се остварује радом јавних медијских сервиса. У тачки 8) наведене одредбе извршено је терминолошко усаглашавање тако што је реч: „предизборна” у синтагми: „предизборна кампања” замењена речју: „изборна ”, чиме је ова одредба Закона усаглашена са чланом 3. став 2. тачка 3) Закона о оглашавању („Службени гласник РС”, бр. 6/16 и 52/19 – др. закон), чланом 2. Закона о финансирању политичких активности („Службени гласник РС”, бр. 43/11, 123/14 и 88/19) и чл. 50. и 100. Закона о избору народних посланика („Службени гласник РС”, бр. 35/00, 69/02, 57/03, 72/03, 18/04, 85/05, 101/05, 104/09, 28/11, 36/11, 12/20 и 68/20).

Истовремено је извршена допуна истог члана, додавањем става 2, који садржи дужност јавних медијских сервиса да у редовном информативном програму, као и у посебним емисијама које су посвећене изборној кампањи, поступају у складу са принципима непристрасног, правичног и уравнотеженог представљања политичких субјеката, односно изборних листа и кандидата на изборима, те става 3. који садржи препоруку из члана 37. Споразума о унапређењу услова за одржавање избора, према којој се јавним медијским сервисима посебно препоручује да током изборне кампање у циљу обавештавања јавности о предизборним радњама кандидата, односно подносилаца изборних листа организују радио и телевизијске дуеле или сучељавања да би се у виду дискусије расправила одређена актуелна политичка питања.

Додавањем новог члана предвиђено је да се ради обављања делатности, која је у функцији јавног интереса, Јавна медијска установа „Радио-телевизија Војводине”, до 31. децембра 2022. године, делимично финансира из буџета Републике Србије. Влада ће посебним актом уредити начин преноса обезбеђених средстава.

Чланом 3. уређено је да овај закон ступа на снагу наредног дана од дана објављивања у „Службеном гласнику Републике Србије”.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона обезбеђена су средства у буџету Републике Србије за 2022. годину у износу од 900.000.000,00 динара (деветстотинамилионадинара).

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење Закона о измени и допунама Закона о јавним медијским сервисима по хитном поступку због потребе отклањања околности које би могле да доведу у питање рад јавних медијских сервиса и обављања њихове основне делатности, која је у функцији остваривања јавног интереса.

Имајући у виду напред наведено, сматрамо да су се стекли услови да се Закон о измени и допунама Закона о јавним медијским сервисима донесе по хитном поступку.

VI. РАЗЛОЗИ ЗБОГ КОЈИ СЕ ПРЕДЛАЖЕ ДА ЗАКОН СТУПИ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”

Предлаже се да овај закон ступи на снагу наредног дана од дана објављивања у „Службеном гласнику Републике Србије” због потребе да се спрече околности које би могле да доведу у питање рад јавних медијских сервиса и обављања њихове основне делатности, која је у функцији остваривања јавног интереса.